《次韵胡元用末利花》
宋代·楼钥

残暑未尽秋欲来，玉刻万叶琼英开。
孤标雅韵一枝足，江上紫翠空成堆。
素娥长与明月约，青女细把轻绡裁。
主人好事趁时买，买置此地真宜哉。
墙间闲地方丈所，几年累甓装层台。
春花秋卉纷互发，胡葵芍药参徘徊。
眼明忽见此奇绝，弟畜素馨兄事梅。
夜深飞香性幽独，未许蜂蝶来相陪。
糖甖封余有闽土，会须扫取添花栽。
吾闻闽山千万本，人或视此齐蒿莱。
何如航海上天阙，玉色照映瑠璃杯。
新凉徙倚看不足，坐见日影欹庭槐。

作者简介：楼钥（1137～1213）南宋大臣、文学家。字大防，又字启伯，号攻媿主人，明州鄞县（今属浙江宁波）人。楼璩的三子，有兄长楼鐊、楼锡，与袁方、袁燮师事王默、李鸿渐、李若讷、郑锷等人。隆兴元年（1163年）进士及第。历官温州教授，起居郎兼中书舍人，大定九年（1169年），随舅父贺正旦使汪大猷出使金朝。嘉定六年（1213年）卒，谥宣献。袁燮写有行状。有子楼淳、楼濛（早夭）、楼潚、楼治，皆以荫入仕。历官温州教授、乐清知县、翰林学士、吏部尚书兼翰林侍讲、资政殿学士、知太平州。 乾道间，以书状官从舅父汪大猷使金，按日记叙途中所闻，成《北行日录》。